बैर- बैर डुग्गर दे गर्म इलाके च पाये जंदे न। एह्‌दे बू’टे जंगले च अपने आप गै उग्गी पौदे न ते इनें गी लोक बागें च बी उगादें रौहन्दे न। बैरें दे बूटे लमाई च दरम्याने ते झौगरें होन्दे न अर्थात एह्‌दियां मतियां शाखां होंदियां न। टाल्लियां लौह्‌के-लौह्‌के त्रिक्खे कंडे कन्नै भरोची दियां होंदियां न। पत्तर इक-इक इंच दे घेरे च गोलाई उप्पर लम्मे होंदे न। फुल्ल सैलत्तनी उप्पर चिट्टे होंदे न। बैर दे अन्दर इक गुली होन्दी ऐ जेह्‌ड़ी बड़ी सख्त होन्दी ऐ जेकर गुली गी भन्नो तां ओह्‌दे अन्दरा गिरी बी निकलदी ऐ। बैरे दियां केई किस्मां न ते बक्ख किस्में दे बैरें दा बक्ख-बक्ख सोआद होंदा ऐ- जियां खट्टा, मिट्ठा, फिक्का ते कौड़ा बगैरा। बैरें दियां केई किस्मां न- जियां काठे, प्यूदी ते मले बगैरा।